बीसवीं शताब्दी की कविता पर केंद्रित 'शताब्दी कविता विशेषांक' इस पत्रिका के 'मई-जून 2000' अंक के रूप में प्रकाशित हुआ। इसके संपादक थे सुप्रसिद्ध कवि-समीक्षक लीलाधर मंडलोई तथा सहसंपादक थे गोबिन्द प्रसाद। इस वृहदाकार अंक में शताब्दी के कवि रूप में निराला को चुनकर उन पर केंद्रित बहुमुखी सामग्रियाँ दी गयी हैं। उसके बाद भारतेंदु पर केंद्रित आलेख के साथ-साथ प्रथम दलित कवि हीरा डोम की एकमात्र उपलब्ध सुप्रसिद्ध कविता 'अछूत की शिकायत' पर केंद्रित आलेख के बाद श्रीधर पाठक से लेकर कुंवर नारायण तक विभिन्न महत्वपूर्ण कवियों की चुनिंदा कविताओं पर केंद्रित आलेख संयोजित किये गये हैं। इसके अतिरिक्त आधुनिक काल की हिंदी कविता के विभिन्न आयामों एवं विभिन्न दौरों को विवेचित करने वाले अनेक आलेख समायोजित किये गये हैं। साथ ही सुभद्रा कुमारी चौहान एवं महादेवी वर्मा पर केंद्रित आलेखों के अतिरिक्त काव्यभाषा और भावबोध, लम्बी कविताओं की परंपरा, लोकप्रिय हिंदी कविता आदि के साथ 50 बरस की स्त्री कविता तथा दलित कविता आदि विषयों पर केंद्रित आलेख भी संयोजित हैं। इस महाविशेषांक के अंतिम अंश में 13 विद्वानों से की गयी बातचीत भी प्रस्तुत हैं।

महत्त्वपूर्ण विशेषांक
'शताब्दी साहित्य' शृंखला के विशेषांक
शताब्दी सिनेमा विशेषांक
शताब्दी कविता विशेषांक